Elveţia 

 Alegeri anul 1999

 

· Nume:

Confederaţia Elveţiană 

· Localizare:

Europa Centrală 

· Suprafaţă:

41.285 Kmp 

· Capitala:

Berna 

· Independenţa:
August 1, 1291 

· Constituţia:

Mai 29,1874 

· Populaţie:

7.260.357 (martie 1999) 

· Sufragiu:

minim 18 ani, cetăţenie elveţiană 

· Limbi oficiale:
germana 65%, franceza 18%, italiană 12%, altele 5% 

· Religii: 

romano-catolici 48%, protestanţi 44%, altele 8%

 

Organizarea de stat

 

Confederaţia Elveţiană este o republică parlamentară şi din punct de vedere al structurii de stat, un stat federal. 

Constituţia Confederaţiei Elveţiene este în vigoare din 29 mai 1874, cu modificările ulterioare. 

Funcţionarea statului federal elveţian se întemeiază pe cinci principii fundamentale:

· Democraţia 

· Statul de Drept

· Federalismul

· Statul Social

· Statul liberal

 

Şeful statului este preşedintele Confederaţiei, ales de Adunarea Federală (parlamentul) dintre membrii Consiliului Federal (guvernul), pentru un mandat de un an, fără dreptul de a fi reales în perioada următoare. Preşedintele statului este şi şef al guvernului. Funcţiile preşedintelui sunt pur onorifice. Executivul în întregul său este de drept şef al statului. 

Preşedintele Confedereţiei Elveţiene: Ruth DREIFUSS (pe anul 1999).

Puterea legislativă

Este exercitată de parlament.

Adunarea Federală (Parlamentul)

 

Adunarea Federală este formată din două camere: Consiliul Naţional (Camera inferioară), compus din 200 de deputaţi, aleşi din cadrul cantoanelor pe o perioadă de 4 ani şi Consiliul Cantoanelor (Camera superioară). Bicameralismul este egalitar, ceea ce corespunde federalismului clasic şi este o sursă a echilibrului în activitatea legislativă. 

Funcţia legislativă este exercitată în mod curent de cele două Camere potrivit principiului egalităţii între cele două foruri în cursul a patru sesiuni parlamentare foarte scurte. Un proiect de lege nu este adoptat decât cu acordul celor două Camere exprimat prin vot separat. Pentru aprobarea proiectului de lege se cere votul majorităţii absolute a celor prezenţi. 

În caz de dezacord între cele două Camere intervine naveta legislativă până la adoptarea proiectului. Bicameralismul extrem de strict poate da naştere la dificultăţi în condiţiile în care compoziţia politică a celor două Camere este foarte diferită.

Raporturile între Parlament şi Executiv se aseamănă raporturilor între Legislativ şi Executiv în modelul prezidenţial. Astfel, Parlamentul nu poate, formal, să revoce Executivul, iar acesta nu are dreptul să dizolve Parlamentul. 

În fapt, datorită unei cutume îndelungate, raporturile între Adunarea Federală şi Consiliul Federal se bazează pe încredere reciprocă. În fiecare an Consiliul Federal depune la Parlament raportul său de activitate care cuprinde şi programul guvernării viitoare (asemănător Mesajului Preşedintelui SUA prezentat naţiunii. Acest raport este supus dezbaterii şi votării de către membrii Parlamentului. Votul împotrivă echivalează cu un vot de neîncredere. Guvernul nu este, însă, obligat să demisioneze într-o atare situaţie. În fapt, Guvernul rămâne în funcţiune, dar îşi modifică programul anunţat în sensul preconizat de Adunarea Federală.

Consiliul Naţional este ales de către populaţie prin vot direct. 

Consiliul Cantoanelor este considerat o replică exactă a senatului american şi este format din 46 de membri, fiecare canton alegând câte doi reprezentanţi, iar semicantoanele câte unul. Preşedinţii Consiliului Naţional şi Consiliului Cantoanelor se aleg anual.

Consiliul Cantoanelor

Consiliul Cantoanelor, se mai numeşte Consiliul Statelor. 

Rezultatele obţinute după primul tur de scrutin al alegerilor din 24 octombrie determină repartizarea mandatelor pentru Consiliul Statelor astfel:

· Partidul Radical:-----------------------------------------------------12

· Partidul Democrat Creştin----------------------------------------11

· Partidul Socialist------------------------------------------------------4

· Uniunea Democrată de Centru------------------------------------6

În nouă dintre cele douăzeci de cantoane şi şase semicantoane independente, va avea loc cel de-al doilea tur de scrutin.

 

Repartizarea mandatelor în Consiliul Naţional (200 mandate)

(după alegerile din 22 octombrie 1995)

 

· Partidul Social-Democrat Elveţian (SPS)-------------------------54

· Partidul Liberal-Democrat (FDP)----------------------------------45

· Partidul Popular Creştin-Democrat (CVP)-----------------------34

· Partidul Popular Elveţian (SVP)-------------------------------------29

· Partidul Ecologist din Elveţia (GPS)---------------------------------9

· Partidul Liberal Elveţian (LPS)---------------------------------------7

· Partidul Libertăţii din Elveţia (FPS)---------------------------------7

· Alianţa Independenţilor (LdU)----------------------------------------3

· Democraţii Elveţieni (SD, fost NA)---------------------------------3

· Partidul Muncii (PdA)---------------------------------------------------3

· Partidul Popular Evanghelist (EVP)---------------------------------2

· Lega dei Ticinesi------------------------------------------------------1

· Alte partide-----------------------------------------------------------3

 

Repartizarea mandatelor în Consiliul Naţional (200 mandate)

(după alegerile din 24 octombrie 1999)

 

· Partidul Socialist------------------------------------------------51

· Uniunea Democrată de Centru------------------------------44

· Partidul Radical Democrat ----------------------------------43

· Partidul Democrat Creştin-----------------------------------35

· Partidul Ecologist-------------------------------------------------9

· Partidul Liberal---------------------------------------------------6

· Partidul Evanghelic Popular-----------------------------------3

· Partidul Muncii---------------------------------------------------2

· Lega dei Ticinesi-------------------------------------------------2

· Alianţa Independenţilor----------------------------------------1

· Partidul Creştin Social------------------------------------------1

· Democraţii elveţieni--------------------------------------------1

· Uniunea Democratică Federală----------------------------- 1

Puterea executivă 

Este exercitată în mod colegial de către Consiliul Federal (guvernul), ales pentru o perioadă de patru ani. Din Consiliul Federal fac parte şefii celor şapte departamente federale. Partidele reprezentate în guvern nu formează o coaliţie, puterea executivă funcţionând după principiul colegialităţii. Cei şapte miniştri (consilieri federali) sunt aleşi de către Adunarea Federală (parlament) din afara membrilor acestora, cu majoritate absolută de voturi. Alegerea Executivului de către Parlament confirmă supremaţia formulei legislative, ilustrată prin teoria “regimului de adunare”.

Conducerea Consiliului Federal este asigurată de preşedintele ţării.

Fiecare canton are o Constituţie proprie, o reprezentanţă naţională (Marele Consiliu, Consiliul Rural), un guvern şi o instanţă judecătorească. Centrul nu are dreptul să dizolve organele cantonale ale puterii şi să se amestece în activitatea lor. 

 

Consiliul Federal: 

7 membri, aleşi de Adunarea Federală (Parlament) pentru o perioadă de 4 ani. Fiecare membru al Consiliului deţine o putere de decizie egală, de unde decurge şi principiul colegialităţii. Pe baza unei cutume, funcţia de preşedinte se ocupă prin rotaţie de către membrii Consiliului în ordine alfabetică. Principiul colegialităţii – propriu modelului executivului directorial - nu este respectat întocmai. Astfel, deciziile în Consiliul Federal sunt luate cu majoritatea celor prezenţi, cvorumul de şedinţă fiind de patru membri. Preşedintele în funcţiune are un vot preponderent în caz de egalitate de voturi. Consiliul Federal dezbate şi adoptă măsuri, cu respectarea strictă a principiului confidenţialităţii. Răspunderea consilierilor federali este solidară, ca o consecinţă a principiului colegialităţii. 

Unitatea funcţiei guvernamentale şi lipsa puterii personale constituie principalul fundament care se află la baza organizării şi funcţionării puterii executive şi a raporturilor acesteia cu puterea legislativă. Însărcinat înainte de toate cu executarea legilor, Guvernul dispune de o putere de reglementare proprie potrivit art.105 din Constituţie. Revine Guvernului dreptul de a adopta pe cale de hotărâri, bugetul federaţiei, fără avizul prealabil al Parlamentului. 

Membrii: 

· Departamentul finaţelor: 




Kasper Villiger

· Dep. Afacerilor Externe:




Joseph Deiss

· Dep. de Interne:





Ruth Dreifuss

· Dep. de Justiţie şi Poliţie:




Arnold Koller

· Dep. Militar:






Adolf Ogi

· Dep. Economiei Publice:




Pascal Couchepin

· Dep. pentru Transporturi, Comunicare şi Energie: 

Moritz Leuenberger

 

Constituţie, administraţie

 

Confederaţia Elveţiană este republică parlamentară, stat federal, potrivit Constituţiei din 29 mai 1874, în vigoare şi astăzi. 

Fiecare dintre cele 20 de cantoane dispune de autonomie constituţională, politică, administrativă şi judiciară. Constituţia federală acordă o largă autonomie cantoanelor, în special în materie fiscală şi, chiar dreptul de a încheia tratate în anumite domenii. La nivel cantonal se instituie un executiv colegial format din 5-7 membri, şi un parlament local.

Exercitarea dreptului de vot este obligatorie într-un număr mic de cantoane, dar sancţiunile pentru pasivismul electoral sunt simbolice.

La nivel local se practică o descentralizare foarte pronunţată.

Echilibrul federal este asigurat prin Tribunalul Federal de la Lausanne, compus din 26-28 judecători desemnaţi pentru o perioadă de şase ani pentru un parlament federal. Faptul că desemnarea judecătorilor se face de un for politic, nu împietează asupra independenţei puterii judecătoreşti. Judecătorii pot fi realeşi, ceea ce le asigură o anumită stabilitate şi independenţă a mandatului acestora.

Tribunalul federal are competenţe în materie civilă, penală, administrativă şi constituţională. El are competenţa de a rezolva conflictele de competenţa între confederaţie şi cantoane, conflictele intercantonale şi plângerile cetăţenilor pentru încălcarea drepturilor lor. Legile federale nu sunt supuse controlului de constituţionalitate, în virtutea principiului suveranităţii parlamentului şi a puterii poporului.

Cantoanele pot avea iniţiative legislative, însă orice astfel de iniţiativă trebuie susţinută de cel puţin 100.000 de persoane cu drept de vot.

La baza funcţionării sistemului politic este aşezată tradiţional principiul democraţiei directe. În cantoanele Glaris, Unterwald şi Appenzell, care nu cuprind decât 3% din populaţia totală a ţării, funcţionează printr-o cutumă îndelungată organisme populare (“Landsgemeinde”), al căror număr de participanţi oscilează între 1500 şi 10000 de membri. Aceste adunări se reunesc o dată pe an, în luna mai, sub preşedinţia şefului guvernului cantonal (“Landman”) ales pentru un mandat de 3 ani prin vot universal. Adunarea dezbate şi votează diverse propuneri de interes local elaborate de Marele Consilier Cantonal (“Landrat”). Fiecare punct înscris pe ordinea de zi poate face obiectul unei dezbateri, fiecare participant având o libertate deplină de a-şi exprima opinia.

Prin tradiţie istorică, aceste adunări sunt rezervate exclusiv bărbaţilor care au împlinit vârsta de cel puţin 20 de ani.

Legile şi hotărârile cu caracter general obligatoriu sunt supuse spre aprobare celor două Camere ale Adunării Federale (parlamentul). Totodată, Adunarea Federală este cea care alege, prin vot, membrii Consiliului Federal (guvernul), ai Tribunalului Federal, hotărăşte asupra persoanelor ce urmează a fi graţiate.

Împărţire administrativă: 20 cantoane şi 6 semicantoane independente. 

Constituţia elveţiană, aflată într-un proces de modificare, aduce completări pentru întărirea celor cinci principii fundamentale pe care funcţionează statul elveţian. 

 

Revizuirea Constituţiei Federale

 

Cu prilejul aniversării a 150 de ani de la constituirea statului federal s-a declanşat un proces de revizuire a Constituţiei de la 1874, vizând în principal înlăturarea dispoziţiilor inutile, care nu aveau un caracter constituţional în sensul că nu reglementau raporturi fundamentale de putere. Extinderea drepturilor cetăţeneşti constituie un element important al revizuirii Constituţiei.

Se are astfel, în vedere includerea acestei forme de democraţie directă cum ar fi: iniţierea populară legislativă sau constituţională; referendumul facultativ administrativ, financiar sau în domenii ale vieţii internaţionale; referendumul constructiv (practic, o contra-propunere la iniţiativele avansate de autorităţile statale).

În privinţa Consiliului federal s-a preconizat conferirea acestuia a unui rol preponderent politic faţă de rolul său tradiţional de gestionare a administraţiei. Se are în vedere, de asemenea, creşterea atribuţiilor şi a duratei mandatului preşedintelui şi crearea unui departament prezidenţial, fără a afecta, însă, principiul colegialităţii.

 

Programele şi platformele electorale ale celor patru partide

care alcătuiesc coaliţia de guvernământ

 

Partidul Socialist Elveţian

 

Platforma electorală a partidului a fost doptată la Bâle pe 4 septembrie 1989. Militează pentru o Elveţie deschisă şi socială. PS mizează pe aliaţii cei mai deschişi, aflaţi în centrul eşichierului politic, pentru crearea unui climat constructiv “în care problemele suscitate de câteva zeci de mii de persoane refugiate să nu fie unica temă semnificativă a acestui sfârşit de secol”.

Principalele puncte ale programului PS sunt următoarele :

· Aderarea Elveţiei la Uniunea Europeană.

· Creşterea durabilă a economiei având drept corolar crearea de locuri de muncă sigure.

· Multiplicarea spectrului asigurărilor sociale pentru acoperirea nevoilor fundamentale ale tuturor cetăţenilor.

· Edificarea unei sociatăţi în care femeile să nu mai fie discriminate în viaţa profesională, politică şi alte domenii.

· Fondarea unui sistem educaţional modern, orintat către viitor.

· Controlul mai bun al sistemului de sănătate pentru obţinerea unei repartizări sociale a acestuia.

· O politică ce corespunde în toate domeniile idealului unei Elveţii sociale şi deschise în faţa lumii.

Platforma electorală a Partidului Socialist prevede atingerea tuturor scopurilor politice într-un interval de patru ani.

 

Uniunea Democrată de Centru

 

Principiile politice promovate de acest partid urmăresc înărirea sistemului democraţiei directe, a structurilor federale şi a diversităţii, precum şi sprijinirea în continuare a clasei mijlocii ca fundament al statului. Pentru a da o replică tendinţei actuale de mondializare, UDC militează pentru menţinerea statutului de independenţă şi neutralitate a ţării.

În vederea întâmpinării marilor provocări ale mileniului următor: şomajul, globalizarea şi schimbarea scării de valori, UCD a prezentat o platformă electorală în 99 puncte, dintre care cele mai importante obiective sunt următoarele:

· Scăderea taxelor şi impozitelor printr-un pachet legislativ care ar putea fi implementat pe parcursul a doi ani. UCD consideră că taxele sunt în prezent deosebit de împovărătoare în special pentru clasa de mijloc.

· O mai mare libertate de acţiune pentru Intreprinderile Mici şi Mijlocii (IMM-uri) şi pentru agricultură. UCD doreşte înlăturarea obstacolelor administrative şi restrângerea birocraţiei din acest domeniu, ca şi instituirea unui sistem fiscal avantajos pentru libera iniţiativă.

· Oprirea abuzurilor manifestate în privinţa dreptului de azil şi întărirea controlului şi măsurilor severe în acest domeniu pentru ca Elveţia să nu devină o ţară de imigraţie.

· Garantarea securităţii persoanelor şi bunurilor, considerată ca un drept inalienabil al cetăţenilor. UCD consideră că forţele de ordine ar trebui să fie mai bine plătite şi echipate.

· În privinţa politicii externe, UCD optează pentru statutul de ţară independentă, neafiliată la Uniunea Europeană.

 

Partidul Radical Democrat

 

PRD, al treilea în opţiunea electoratului, se manifestă ca un partid de extremă dreaptă şi precizează, în primul rând, atitudinea sa pe plan extern, mai ales faţă de cererile de azil cu care se confruntă ţara şi care neliniştesc în cel mai înalt grad populaţia. El militează pentru implicarea activă a Elveţiei în regiunile aflate în criză, astfel încât populaţia din zonele respective să nu mai fie nevoită să se refugieze şi conflictele străine să nu mai fie importate de Elveţia.

De asemenea, PRD doreşte intrarea Elveţiei în ONU dar nu şi în Uniunea Europeană, dând prioritate cu precădere acordurilor bilaterale şi scăderii atractivităţii Elveţiei pentru imigranţi prin instituirea unui set de legi în acest diomeniu, în concordanţă cu cele din ţările vecine.

Pe plan intern, PRD pune un mare accent pe însănătoşirea finanţelor publice prin reducerea dobânzilor la datoria publică şi utilizarea fondurilor în susţinerea producătorilor autohtoni pe pieţele internaţionale, în educaţie şi în crearea unui sistem de pensii sigur, care să nu se mai bazeze pe angajarea muncii generaţiilor viitoare.

În domeniul social, PRD vede o piaţă a muncii mai suplă, prin prelungirea orarului de muncă şi reglementarea mai bună a regimului orelor suplimentare, prin reducerea şomajului şi promovarea unei politici de încurajare a muncii, pentru retragerea statului din poziţia în care sunt reglementate raporturile de muncă dintre salariaţi şi patronat sau salariul minim pe economie. De asemenea, PRD susţine micşorarea impozitelor pe salarii sau pe capital şi creşterea consecutivă a numărului de locuri de muncă, reducerea importurilor şi producerea pe plan naţional a majorităţii bunurilor de larg consum. 

PRD pune un mare accent pe învăţământ, în special pe cel de înaltă performanţă şi cere o reformă internă a sistemului educaţional pentru a se întări legătura dintre şcoală şi cercetare ca şi aceea dintre şcoală şi producţia nemijlocită.

PRD este pentru reducerea la minim a rolului statului în economie, simplificarea sistemului de subvenţii şi reducerea drastică a birocraţiei de stat.

 

Partidul Democrat Creştin

 

Acest partid şi-a structurat programul politic în jurul cuvântului cheie “securitate”, pe patru mari capitole care, la rândul lor, conţin postulate (imperative):

· Inovaţia garantată de securitate, respectiv integrarea activă, în procesul de formare a opiniei publice, a muncitorilor şi întreprinderilor. Acest fapt ar induce o atitudine pozitivă vis-ŕ-vis de schimbările operate de globalizare.

 

Postulatul 1: menţinerea şi crearea locurilor de muncă prin politici specifice;

Postulatul 2: reforma fiscală ecologică, respectiv impunerea unei taxe asupra agenţilor energetici nereciclabili (petrol, gaze naturale, uraniu) şi reglementări speciale pentru întrprinderile mari consumatoare de energie;

Postulatul 3: ofensiva în favoarea creării de structuri cu scop de formare profesională;

Postulatul 4: agricultura competitivă, bazată pe familii si întreprinderi familiale, pentru a face faţă provocărilor induse de programul de liberalizare “Politica agricolă 2002”. Trebuie puse în practică anumite măsuri pe plan naţional, înainte să intre în vigoare acordurile bilaterale cu Uniunea Europeană.

 

· Solidaritatea garantată de securitate, respectiv asigurarea, printr-o finanţare corespunzătoare, a perenităţii sistemului social, bazată pe “negocierea” unui contract modern între generaţii.

 

Postulatul 1: împotriva “tacticii salamului” în materie de politică socială printr-o abordare globală a sistemului social şi estimarea costurilor asigurărilor sociale în viitor;

Postulatul 2: garantarea fondurilor de pensii, în perspectiva creşterii numărului de persoane în vârstă;

Postulatul 3: nivel rezonabil al asigurărilor de boală, prin revizuirea costurilor de spitalizare şi reducerea numărului de medici;

Postulatul 4 : abolirea discriminării între veniturile familiilor şi întărirea familiei, prin fixarea de alocaţii diferenţiate.

 

· Deschiderea garantată de securitate

 

Postulatul 1 : Acordurile bilaterale;

Postulatul 2 : Aderarea la Uniunea Europeană;

Postulatul 3 : Neutralitate şi cooperare internaţională;

Postulatul 4 : Lupta împotriva corupţiei.

· Protecţia garantată de securitate

 

Postulatul 1 : Elveţia, o ţară de azil, dar nu de emigraţie;

Postulatul 2 : Abuzurile în materie de azil sunt intolerabile;

Postulatul 3: Ajutorarea persecutaţilor politic, prin cooperare internaţională;

Postulatul 4 : Lupta împotriva criminalităţii;

Partidul Democrat-Creştin are drept principii de bază libertatea, solidaritatea şi subsidiaritatea.

 

 

 

 

 

Comentarii referitoare la rezultatele alegerilor din 24 octombrie 

 

“Elveţia închiderii a învins”. Această propoziţie a corespondentului de la Geneva al ziarului” Liberation” surprinde sensul cel mai superficial al victoriei a Uniunii Democratice de Centru în alegerile legislative din 24 oct.

 

Rezultatele alegerilor desfăşurate în Confederaţia elveţiană în data de 24 octombrie 1999, au dovedit modificări substanţiale de gândire şi de abordare a noii arhitecturi europene de către cetăţenii elveţieni.

Electoratul a fost chemat să stabilească componenţa celor două Camere ale Parlamentului: Consiliul Naţional şi Consiliul Statelor.

Cei chemaţi la urne au trebuit să-i desemneze pe cei 200 de membri ai Consiliului Naţional (camera inferioară) şi, de asemenea, să aleagă 40 dintre cei 46 de membri ai Consilului Statelor, în care sunt reprezentate cele 26 de cantoane şi semicantoane.

Cetăţenii cu drept de vot au avut de ales între candidaţii a patru mari partide ce alcătuiau coaliţia aflată la putere: Partidul Socialist şi trei formaţiuni de dreapta , respectiv Partidul Democrat-Creştin, Partidul Radical Democrat şi Uniunea Democrată de Centru (UDC), precum şi între cei reprezentând circa zece formaţiuni mici. Observatorii politici au apreciat că scrutinul a fost marcat de progrese electorale ale dreptei populiste şi antieuropene. Concret, marea problemă a scrutinului a fost dacă Uniunea Democrată de Centru, partid populist xenofob şi ostil aderării ţării la Uniunea Europeană, va izbuti să se situeze imediat în urma socialiştilor şi să devină, prin numărul de voturi obţinute, al doilea partid din Elveţia.

La capătul unei campanii electorale pline de accente xenofobe şi antieuropene, dreapta populistă (UDC) a devenit marea câştigătoare a alegerilor legislative. Uniunea Democrată de Centru, care în germana vorbită din Elveţia se numeşte Partidul Popular Elveţian (SVP), condusă de magnatul elveţian Christopher Blocher, a obţinut 22,56% din voturi, urmată de Partidul Socialist (PS) cu 22,48% din voturi, de Partidul Radical Democratic (PRD) 19,93% şi Partidul Democrat Creştin 15,77%. Toate aceste formaţiuni fac parte din coaliţia care, timp de 40 de ani, a guvernat Elveţia, potrivit unui algoritm extrem de rigid. 

Personalitatea cea mai proeminentă a Uniunii Democrate de Centru este Christopher Blocher, un om de afaceri miliardar şi un naţionalist de dreapta, care, prin sprijinul masiv obţinut pentru partidul său (prin tradiţie un minor în peisajul politic elveţian), a realizat una din cele mai mari răsturnări de situaţii din ultimii ani în această ţară. Poziţia virulentă împotriva Uniunii Europene şi aversiunea faţă de străini a atins o coardă sensibilă a alegătorilor din această ţară care are mai mulţi aspiranţi la azil pe cap de locuitor decât oricare altă ţară europeană. Dl. Blocher nu doreşte nici ca Elveţia să devină membru al Naţiunilor Unite, şi este posibil ca recentul succes electoral să crească izolarea acestei ţări.

Cristopher Blocher a câştigat alegerile profitând de ostilitatea reală a elveţienilor faţă de imigranţi. La sfârşit de mileniu, în epoca globalizării, 22,6% dintre elveţieni, sunt, deci, de acord că ţara ar arăta mai bine fără străini. Străinii indezirabili sunt, în primul rând, cei veniţi din ţările sărace, dar se pare că nu doar ei. Străinii sunt non-elveţienii. Când peste tot se vorbeşte despre Europa Unită, la Berna se aud slogane ca “Nu Uniunii Europene, NU NATO, NU Naţiunilor Unite”. “Valorile poporului elveţian nu trebuie aruncate la gunoi doar pentru a ne integra unor curente sau tendinţe internaţionale”. 

Rezultatele alegerilor pentru Consiliul Naţional (aşa numita Cameră mare a Parlamentului) au confirmat sondajele, în care se anticipa că UDC va obţine peste 20% din voturi. Într-adevăr, acest partid de orientare naţionalistă şi antieuropeană a câştigat aproape 23%, deci cu 6 % mai mult decât la ultimele alegeri.

Socialiştii, liberalii radicali şi creştin-democraţii au înregistrat uşoare pierderi. UDC, care până acum s-a situat pe locul 4 în cadrul alianţei celor patru partide de guvernământ, a ajuns pe locul 2. 

Ascensiunea UDC elveţian se datorează, în primul rând, lui Christopher Blocher, comparat de mai mulţi analişti cu ultranaţionalistul austriac Jorg Haider. 

UDC a fost înfiinţat sub un alt nume, în anul 1929. Participă de 40 de ani la guvernare, fără a aluneca spre radicalism, deşi în această formaţiune a atras şi în trecut anumite forţe politice ultraconservatoare şi chiar xenofobe. Patria politică a extremiştilor de dreapta din Elveţia a fost până de curând aşa numita “Acţiune Naţională”. 

Cariera surprinzătoare a milionarului Christopher Blocher în cadrul partidului său se datorează unei campanii susţinute împotriva străinilor şi azilanţilor. Într-o analiză a spectrului politic elveţian, “Le Monde diplomatique” arată că Blocher a reuşit să polarizeze electoratul din ţara cantoanelor prin instrumentalizarea temerilor şi resentimentelor xenofobe ale populaţiei. Astfel, asemenea austriacului Haider, Blocher se opune apropierii Elveţiei de Europa, pledând pentru un izolaţionism politic accentuat. 

Acest izolaţionism ideologic se manifestă prin ostiliate faţă de deschiderea europeană a Elveţiei şi profită de formele democraţiei plebiscitare. Influenţaţi de politicieni populişi, elveţienii au respins în deceniul trecut aderarea ţării la Naţiunile Unite. Acum, Christopher Blocher susţine că apropierea de Uniunea Europeană periclitează prosperitatea ţării, care oricum ar fi deja şubrezită din pricina legislaţiei mult prea liberale. Această legislaţie permite, în concepţia sa, intrarea, nestingherită a străinilor în ţară. Iar străinii, susţine el, pun în pericol echilibrul demografic, social şi etnic al ţării.

Tezele lui Christopher Blocher sunt împărtăşite mai ales de elveţieni germanofoni. Deşi Blocher a respins mereu criticile presei, cum că ar răspândi idei extremiste de dreapta, în preajma alegerilor s-a republicat o scrisoare a sa din 1997 adresată lui Jürgen Graf. În această scrisoare Blocher îşi exprimă satisfacţia faţă de anumite teze xenofobe formulate de Graf. 

Elveţianul Jürgen Graf a fost condamnat anul trecut la 15 luni închisoare pentru negarea şi bagatelizarea holocaustului. Scrierile revizioniste ale lui Graf sunt răspândite, în prezent, pe Internet, prin intermediul unui alt negaţionist notoriu din Canada. Jürgen Graf susţine că Elveţia este ameninţată de invazia străinilor. Aceştia atentează la integritatea etnică socială şi naţională a ţării prin droguri, criminalitate, prostituţie şi o rată de natalitate mai mare decât cea a autohtonilor. Într-o scriere intitulată "Repercusiunile sociale şi politice ale campaniei în favoarea holocaustului în Europa de astăzi", Jürgen Graf împrumută din romanul "Delirul" al lui Marin Preda o scenă alegorică din domeniul ornitologiei, pentru a demonstra că elveţienii sunt o populaţie ameninţată, asemenea unei specii de păsări rare din Delta Dunării. Graf mai susţine că Europa occidentală este condusă de guverne marionetă, care execută ordinele unei puteri oculte supranaţionale. Această putere ocultă este interesată să instaureze în Elveţia o societate multiculturală, în esenţă antinaţională şi liberală faţă de străini. Populistul Christoph Blocher susţine teze ameninţătoare atunci când afirmă că Uniunea Europeană nu este altceva, decât un fel de al 4-lea Reich, în care utopia comunistă a fost transformată în ideologia multiculturalismului. Presa internaţională a calificat victoria lui Blocher drept un succes istoric bazat, potrivit ziarului "Neue Züricher Zeitung", pe o reţetă foarte simplă - cu toate că face parte din guvern, s-a recomandat electoratului ca alternativă la tabăra guvernamentală. 

Uniunea Democrată de Centru a reputat victoria nu doar pentru că şi-a însuşit potenţialul de protest din extrema dreaptă, ci şi pentru că s-a adresat nemulţumiţilor din toate taberele “. Ca şi " Le Monde Diplomatique", ziarul austriac "Die Presse" vede şi el similitudini evidente între Christopher Blocher şi populistul de dreapta Jörg Haider din Austria. "Deseori, comparaţiile cam şchioapătă, e adevărat, şi mai ales cele politice. Dar trebuie totuşi permisă evidenţierea unor paralele între ceea ce s-a petrecut în Austria şi la elveţieni: Christopher Blocher, marele învingător în alegerile din 24 octombrie, mizează pe resentimentul împotriva străinilor ca şi Haider, nu agreează Uniunea Europeană ca şi Haider, şi se situează pe o poziţie dubioasă cu acţiuni de genul laudelor scrise la adresa cărţii unuia care neagă existenţa holocaustului – ca şi Haider, cu care nu se vrea comparat. Că se pot câştiga astfel alegeri este, fără îndoială, mai mult decât neplăcut şi, desigur, şi în Elveţia se vor discuta acum intens cauzele care au dus la această deviere bruscă spre dreapta”.

“De 80 de ani nu s-a mai produs o asemenea schimbare”, anticipa şi cotidianul “Tages-Anzeiger”. Pentru a da o imagine a bulversării, este de ajuns să reamintim că liderul partidului rămas totuşi majoritar, Ursula Koch, se gândea, după alegeri, la punerea în discuţie a propriului său mandat la conducerea socialiştilor. 

Partidul industriaşului Cristopher Blocher a reuşit să cristalizeze dezbaterea publică în jurul temelor sale preferate: imigraţia şi (legată de ea) eurofobia. Clivajul tradiţional dreapta/stânga se vede depăşit, într-o ţară situată tradiţional în afara curentelor integraţioniste, dar şi a rutinei politice, de o alternativă mai dureroasă: deschidere/izolare. Iar opţiunea pentru cea din urmă tendinţă a fost (scrie tot "Liberation") în primul rând a vârstnicilor, a celor cu venituri modeste şi cu un nivel inferior de instruire. Prima consecinţă a votului din 24 octombrie a fost anunţată de Blocher încă înainte de publicarea rezultatelor provizorii: dacă va câştiga alegerile, formaţiunea sa va pretinde un al doilea loc în guvern; privilegiu pe care, în formula magică de coabitare actuală (verificată din1995), îl au socialiştii, democrat-creştinii şi Partidul Radical. 

Uniunii Democrate de Centru îi revine portofoliul Apărării, fără greutatea din alte ţări europene, deţinut de Adolf Ogi, un moderat care nu osteneşte să repete că extremiştii nu-şi au locul în partid. “Acelaşi lucru îl spun şi eu”, a replicat Blocher, care, în campanie a avut de polemizat cu cei care-l asemuiau cu francezul Le Pen, dar mai ales cu austriacul Jörg Haider, vedeta alegerilor recente din Austria. “N-am nimic de-a face cu Haider, singurul lucru care ne apropie este dorinţa de a distruge sistemul partidelor mari, care împart posturi şi bani, deci al unei caste rupte de popor.” În rest, nici simpatiile naziste afişate de liberalul austriac (simpatii de care Haider acum s-a dezis), nici iniţiativa sa de susţinere generoasă de la buget a mamelor de naţionalitate austriacă nu sunt împărtăşite de miliardarul elveţian, patron al unui concern din industria chimică, cu 90% din totalul vânzărilor în străinătate.

Elveţia s-a înscris în virajul spre dreapta al Europei Occidentale, al cărui ton l-a dat deci, tot în octombrie, Austria. Desigur, votul dintr-o ţară membră a UE are un impact mai uşor de sesizat asupra candidaţilor la integrarea europeană. S-ar putea conchide de aici că ţara cantoanelor- aflată teoretic la adăpost de afluxul imigranţilor prin nealinierea sa la integrarea europeană nu este în situaţia Austriei, care a primit în 1998 cel mai mare număr de cereri de imigrare raportat la populaţia sa, dintre “cei 15”. Luând în considerare însă şi ţările nemembre ale Uniunii, Elveţia conduce în acest top, ceea ce explică receptivitatea la apelurile antiintegraţioniste şi împotriva imigraţiei ilegale ale lui Blocher. “Singura problemă este abuzul de azil”, spunea politicianul într-un discurs recent, precizând că Elveţia a rămas mai puţin strictă în acest domeniu decât ţări precum Germania sau Franţa. Rezultatele alegerilor pun “o frână în calea procesului de integrare europeană”; avertismentul politologului Pascal Sciarini de la Universitatea din Geneva, citat de “Liberation”, poate fi adresat şi candidaţilor estici aflaţi în aşteptarea deciziei de la Helsinki, şi mai ales a ceea ce va urma acelei decizii.

Mai există un lucru care îl apropie pe Cristopher Blocher de pretinsul său model austriac: pe ultima turnantă a campaniei, liderul UDC s-a lansat în comentarii elogioase la adresa unei lucrări istorice susţinând teze revizioniste.

Preşedintelele Uniunii Democrate de Centru, Ueli Maurer, a explicat succesul formaţiunii sale prin faptul că “populaţia a răsplătit-o pentru politica sa, şi anume combaterea abuzurilor legislaţiei privind azilul şi reforma finanţelor statului prin reducerea impozitelor”. În opinia sa, elveţienii “vor încă un partid care nu doreşte aderarea la UE şi care susţine independenţa ţării”.

Aproape întreg sprijinul acordat acestui partid vine din partea vorbitorilor de limbă germană din cantoanele estice ale Elveţiei. Este posibil ca succesul înregistrat să declanşeze puternice resentimente în cantoanele din vest, francofone.

Parlamentul este însă, în multe privinţe, mai puţin important decât cele şapte locuri prin care Consiliul Federal alege cabinetul.

Până acum, din cei şapte miniştri ai cabinetului de la Berna, doi aparţineau PDR, doi-PDC, doi-PS şi doar unul UDC, actualul ministru al apărării, Adolf Ogi, conform “formulei magice”, aplicată încă din 1959. 

În urma rezultatelor obţinute în acest scrutin, s-ar putea ajunge la colapsul acestei formule, Uniunea Democrată de Centru declarând că doreşte să-şi asume un rol major. Christopher Blocher a afirmat că partidul său “are dreptul la un al doilea loc în guvern”. El a mai precizat totodată că formaţiunea sa ar putea provoca o criză guvernamentală în cazul în care nu i se satisfac cerinţele privind înăsprirea legislaţiei acordării de azil şi reducerea impozitelor. El nu a exclus trecerea partidului său în opoziţie.

Rezultatele neaşteptat de bune obţinute de UDC ar putea aduce acestui partid încă un ministru. Se poate presupune că, din cauza sistemului rigid de guvernare, influenţa extremei drepte asupra vieţii politice elveţiene va fi destul de limitată. 

Perspectiva unor convulsii în guvernul elveţian şi a unor noi dezbinări dintre comunităţile vorbitoare de limbă germană şi cele francofone, au şansa de a se confirma, având în vedere că alegerile parlamentare de la 24 octombrie au propulsat Uniunea Democrată de Centru, dreapta populistă, pe o poziţie importantă.

“Deplasarea spre dreapta este masivă”, a declarat preşedintelele Partidului Socialist care a deţinut până acum poziţia dominantă, d-na Ursula Koch.

Partidul Socialist din Elveţia va ocupa 51 de locuri în Consiliul Naţional (camera deputaţilor), conform rezultatelor definitive ale alegerilor legislative desfăşurate în 24 octombrie. 

Uniunea Democrată de Centru va avea 44 de deputaţi în Consiliul Naţional, ceea ce reprezintă o victorie istorică pentru acest partid.

Partidul Radical Democrat va dispune de 43 de deputaţi, iar Partidul Democrat Creştin, 35 de locuri în viitorul Consiliu.

Cele patru partide au format timp de patruzeci de ani marea coaliţie care a guvernat Elveţia, fără o reală opoziţie, după acordul asupra “formulei magice” de guvernare, care a echilibrat atât starea cantoanelor, cât şi situaţia politică a federaţiei elveţiene. 

Ministrul israelian de externe, David Levy, a declarat în ziua alegerilor, că victoria partidului lui Blocher la legislativele elveţiene reprezintă “eşecul guvernelor europene atât în Elveţia, cât şi în Austria, în Franţa şi în Italia în lupta împotriva antisemitismului şi rasismului”. David Levy a refuzat, totuşi, să-l asimileze pe Blocher cu liderul de extremă dreaptă din Austria, Jörg Haider.

Christopher Blocher, liderul dreptei populiste din Elveţia, a comparat ameninţările boicotarii băncilor din ţara sa de către organizaţiile evreieşti cu boicotarea evreilor de către nazişti. Potrivit agenţiilor de presă, într-un interviu publicat în cotidianul israelian “Yediot Aharonot”, Blocher a afirmat că “ameninţarea cu boicotul de către organizaţiile evreieşti împotriva băncilor elveţiene din Statele Unite în momentul afacerii conturilor evreieşti (1997-1998) corespunde exact cu boicotul naziştilor, când proclamau:” Nu cumpăraţi de la evrei”.

Într-un alt interviu, acordat unui corespondent de presă, Blocher a respins acuzaţiile de xenofobnie aduse de presă. El a promovat, în campania electorală, o politică axată în principal pe refuzul aderării Elveţiei la Uniunea Europeană, la ONU şi la NATO. Aceste accente împotriva imigranţilor au dus la asimilarea sa cu Jörg Haider. “Nu sunt nici pentru, nici împotriva lui Haider”, a declarat Blocher.

În cursul zilei de 25 octombrie, la televiziunea publică, David Levy a spus că “rezultatele acestor alegeri demonstrează că ascensiunea rasismului şi antisemitismului nu este limitată la o ţară, ci se extinde în toată Europa”.

Reamintim că Levy l-a calificat pe Haider drept “neonazist” şi a ameninţat Viena cu rechemarea ambasadorului israelian dacă acesta va intra în viitorul guvern. În fine, Simon Wiesenthal, “vânătorul de nazişti” a spus că în Austria climatul s-a deteriorat de la alegeri, devenind “puţin mai violent”. 

Liderul Partidului Libertăţii din Austria, considerat extrema dreaptă, Jörg Haider, a afirmat luni că victoria Uniunii Democratice de Centru (UDC), dreapta populistă, în alegerile desfăşurate duminică în Elveţia demonstrează că ascensiunea socialismului în Europa a luat sfârşit.

În pofida avantajului extremei drepte, rezultatul alegerilor din Elveţia nu va afecta stabilitatea politică din această ţară. 

Alegerile legislative din această ţară sunt organizate după un anumit algoritm, Consiliul Federal (Guvernul) fiind alcătuit pe baza unui consens între cele patru partide politice principale.

Această formulă vizează garantarea echilibrului între formaţiunile politice, dar şi între cantoanele şi diferitele comunităţi lingvistice din Confederaţia helvetică.

Deşi în marile state europene partidele de dreapta au înregistrat o stagnare, Elveţia s-a alăturat unui grup mai mic de state ca Austria, Norvegia şi Belgia unde aceste formaţiuni au câştigat teren sau au obţinut victorii în alegeri anul acesta.

Viitorul va confirma sau va infirma temerile exprimate de analiştii politici în privinţa evoluţiei Elveţiei, ţară aparţinând continentului european, aflat acum în profunde şi complexe schimbări de arhitectură.

 

Concluzii: 

 

Din analiza programelor electorale ale partidelor câştigătoare în alegeri se desprind două teme care preocupă în special electoratul elveţian: prima, şi cea mai improtantă, se referă la regimul refugiaţilor străini şi denotă îngrijorarea crescândă a elveţienilor, care au un nivel de trai foarte ridicat, în privinţa problemelor, atât economice cât şi in privinţa liniştii şi siguranţei, ridicate de solicitanţii de azil. Recentul război din Kosovo a făcut ca şi Elveţia să se confrunte cu un val de refugiaţi politic şi aceşti oameni creând dezordini, crescând criminalitatea, şi disconfortul material pentru elveţieni. Acest fapt explică ascensiunea extremei drepte naţionaliste şi xenofobe pe eşichierul politic.

A doua temă se referă la asigurările sociale, întrucât, la fel ca şi în celelalte ţări dezvoltate, rata natalităţii este foarte mică, iar media de vârstă ridicată, astfel încât fondurile de pensii sunt supuse unor presiuni mari şi există temeri în privinţa scăderii nivelului de trai. Aceste constrângeri se adaugă la cererea Israelului de a-i fi plătită o mare sumă de bani ca despăgubire pentru bunurile evreilor confiscate în al doilea război mondial şi care au luat drumul paradisului bancar elveţian, înconjurat de legea secretului absolut.

Aceste mici breşe care afectează, deocamdată într-o măsură minoră, nivelul de trai şi siguranţa vieţii şi a avutului cetăţenilor, tulburând apele liniştite ale vieţii bogate şi lipsite de griji duse de elveţieni, au fost de ajuns ca, la fel ca în alte ţări confruntate cu multe cereri de azil, cum ar fi Austria, extrema dreaptă să aibă un succes electoral neaşteptat şi de neconceput în alte condiţii.

 

 

 Preşedintele Elveţiei

RUTH DREIFUSS

(Profil)

 

RUTH DREIFUSS s-a născut la 9 ianuarie 1940, la Saint-Galle, în nord-estul Elveţiei germanice, într-o familie de evrei. 

În 1970, Ruth Dreifuss a obţinut licenţa în ştiinţe economice. Este membră a Partidului Socialist din 1965, iar în 1981 a aderat la Uniunea Sindicală Elveţiană. A fost aleasă în parlamentul local al oraşului Berna între 1989 şi 1992. În 1993 a fost aleasă în Consiliul Federal (guvernul) al cantonului Geneva. Începând din 1988 Ruth Dreifuss ocupă funcţia de vicepreşedintă a Confederaţiei, funcţie din care va fi înlocuită de Adolf Ogi, actualul ministru al apărării şi al sporturilor.

Ruth Dreifuss este prima femeie care a devenit preşedinte al Confederaţiei Elveţiene. Ea şi-a preluat funcţiile din data de 1 ianuarie 1999, pentru o perioadă de un an. D-na Dreifuss a fost aleasă de 158 de parlamentari din 246. Ea este membră a Partidului Socialist din Cantonul Geneva şi îl va înlocui pe liberalul Flavio Cotti, păstrându-şi, conform Constituţiei elveţiene, postul de ministru de interne şi al afacerilor sociale. Alegerea unei femei în funcţia supremă a statului este o mare victorie, femeile căpătând dreptul de vot abia în anul 1974. D-na Ruth Dreifuss este prima femeie care accede la funcţia supremă după 1948, de când există Confederaţia sub forma actuală. Înaintea ei au mai existat 150 de preşedinţi, toţi bărbaţi. Partidul Socialist Elveţian ocupă această funcţie pentru a noua oară, din care Cantonul Geneva, a cărui aleasă este d-na Dreifuss, este reprezentat a treia oară.

